Tuinier 18 jaar tronk toe na hy vrou met graaf doodslaanŉ Tuinier is Donderdag 18 jaar tronkstraf opgelê in die Noord-Gautengse hooggeregshof vir die moord op ŉ Pretoria vrou, wie se man hom glo gehuur het om dit te doen. Lucas Moloi (35) is ŉ totaal van 23 jaar tronkstraf opgelê vir moord en diefstal en moet minstens 18 jaar van sy vonnis uitdien. Cordelia Prinsloo (59) is in Oktober 2009 in haar huis in Kameeldrift, buite Pretoria, vermoor. Moloi het ter versagting getuig dat hy nie bedoel het om Prinsloo dood te maak nie maar dat haar eksman, Kobus Prinsloo, hom glo R50 000 en ŉ huis aangebied het om dit te doen. Moloi het vroeër getuig dat hy Prinsloo met ŉ graaf doodgeslaan het. Kobus Prinsloo het egter vroeër onskuldig gepleit op aanklag dat hy betrokke was by sy vrou se moord. Hy sal na verwagting Vrydag voor ŉ ander regter verskyn.